钦定古今图书集成/明伦汇编/氏族典/第095卷 > 苏洵
## 钦定古今图书集成/明伦汇编/氏族典/第095卷 > 苏洵

按《宋史苏洵传》：“洵字明允，眉州眉山人。年二十七，始
发愤为学。岁馀，举进士，又举茂才异等，皆不中，悉焚
常所为文，闭户益读书，遂通六经百家之说，下笔顷
刻数千言。至和、嘉祐间，与二子轼、辙皆至京师，翰林
学士欧阳修上其所著书二十二篇。既出，士大夫争
传之，一时学者竞效苏氏为文章。所著权书、衡论、机”
策，文多不可悉录，宰相韩琦见其书，善之，奏于朝。召
试舍人院，辞疾不至，遂除秘书省校书郎。会太常修
纂建隆以来礼书，乃以为霸州文安县主簿，与陈州
项城令姚辟同修《礼书》，为太常《因革礼》一百卷。书成
方奏，未报，卒，赐其家缣银二百。子轼辞所赐，求赠官，
特赠光禄寺丞，敕有司具舟载其丧归蜀。有《文集》二
十卷、《谥法》三卷。